Aquestes Pasqües comprar en els forns tradicionals de Bétera té premi
01 de abril de 2021

• Els set forns del municipi se sumen a la iniciativa amb la qual es regalaran catxerulos per la compra de mones i panquemaos.

• El Consistori ha posat en marxa una campanya sectorial per a continuar promocionant i donant visibilitat al comerç de proximitat.

Baix el lema “Estes Pasqües si berenes del Forn tradicional, tindràs un catxerulo de regal” s'ha posat en marxa una campanya sectorial dirigida als forns tradicionals del municipi.

“Des de la regidoria de Comerç de l'Ajuntament de Bétera duem a terme campanyes per a promocionar el xicotet comerç, fomentar les compres en el mateix i donar major visibilitat al nostre comerç de proximitat, sempre colze a colze amb l'Associació de Comerciants, perquè junts som més forts”, tal com ha afirmat el regidor de Comerç, Joaquín Gómez

En aquesta ocasió i donada la proximitat de la Setmana Santa en la qual es consumeixen els dolços típics, es pretén fer una crida a la ciutadania perquè aquests productes es compren en els Forns tradicionals reforçant la imatge d'un producte de qualitat i de la seua elaboració de manera tradicional.

Per a aquesta campanya publicitària s'ha preparat una cartelleria específica preparada pels alumnes i alumnes de disseny de productes gràfics del Taller d'Ocupació Bétera IV, tant impresa com digital així com un cunya radiofònica que sona en Radio Bétera.

“L'objectiu no és un altre que continuar fent costat al nostre comerç, en aquest cas, als nostres forns de tota la vida que ens ofereixen una gran varietat de productes típics de Pasqua per a gaudir, sempre amb responsabilitat, d'aquests dies de vacances”, ha explicat l'Alcaldessa de Bétera, Elia Verdevío, qui acompanyada del regidor de Comerç, Joaquín Gómez i de membres de l'Associació de Comerciants de Bétera (ACB) han visitat els set forns del municipi per a repartir el catxerulos que s'entregaran a tots els veïns i veïnes que compren dolços típics, com són les mones i els panquemaos.

El Forn San Miguel, Forn Rosario, Forn Bonet, Forn Aloy, Forn Llistó, l’Obrador de Xema i Pa Menjar Mas Camarena s'han sumat a aquesta iniciativa que estarà en marxa durant aquestes dates i fins a esgotar existències.

Amb aquesta iniciativa, l'Ajuntament de Bétera es bolca, una vegada més, en la promoció del xicotet comerç local per a donar-li una major visibilitat i continuar fomentant i incentivant les compres en aquests negocis de proximitat tot això emmarcat dins de la campanya “Ara més que mai, comerç local!”.